Küprose Vabariigi politsei 2018. aastat käsitlevatest andmetest nähtub, et eraldusjoone ebaseaduslik ületamine Küprose põhjaosast valitsuse kontrolli all olevatele aladele on oluliselt suurenenud. 2018. aastal ületas eraldusjoone selles suunas 4 451 ebaseaduslikku rändajat; 2017., 2016. ja 2015. aastal olid need arvud vastavalt 1 686, 1 499 ja 1 290. Ebaseaduslike rändajate peamised päritoluriigid olid Süüria (1 573), Kamerun (472), Pakistan (444), Bangladesh (391) ja Iraak (328). Rände järsk suurenemine valmistab Küprose Vabariigi ametiasutustele järjest enam muret.

ÜRO Küprose rahuvalvejõudude (UNFICYP) toetusel jätkati mõlema kogukonna usutalitustel osalemise lihtsustamist . UNFICYP märkis, et võrreldes 2017. aasta sama perioodiga on suurenenud nende usutalituste lubade arv, mille toimumist neil paluti Küprose põhjaosas lihtsustada.

Küprose türgi kogukonna 2018. aastal kogutud arvandmed näitavad, et valitsuse kontrolli all olevatelt aladelt Küprose põhjaossa liikuvate Küprose kreeklaste piiriületuste arv suurenes 1 633 076ni (aasta varem 1 066 284), ja Küprose kreeklastele kuuluvate sõidukite piiriületuste arv kasvas 731 215ni (aasta varem 392 300). Andmed näitavad, et pisut vähenes vastassuunas liikuvate Küprose türklaste piiriületuste arv, mis oli 1 759 837 (aasta varem 1 796 353), aga Küprose türklastele kuuluvate sõidukite piiriületuste arv suurenes 794 474ni (aasta varem: 782 656). Esitatud statistikaandmete kohaselt liikus valitsuse kontrolli all olevatelt aladelt Küprose põhjaossa 1 814 194 teiste ELi liikmesriikide kodanikku ja kolmandate riikide kodanikku (aasta varem 1 546 475).

Eespool esitatud Küprose Vabariigi politsei andmed ei hõlma Küprose põhjaosast Ühendkuningriigi idapoolse suveräänse baasipiirkonna kontrolli all olevate Pergamose ja Strovilia piiripunkti kaudu eraldusjoone ületanud isikute ja sõidukite andmeid. Nende piiripunktide kohta teatab idapoolne suveräänne baasipiirkond, et Küprose põhjaossa liikus 236 156 Küprose kreeklast (aasta varem 140 913) ja 133 270 Küprose kreeklastele kuuluvat sõidukit (aasta varem 59 852). Samal ajal liikus vastassuunas 471 690 Küprose türklast (aasta varem 457 314) ja 292 099 Küprose türklastele kuuluvat sõidukit (aasta varem 272 090).

Küprose Vabariigi politseilt saadud andmete kohaselt liikus aruandeperioodil valitsuse kontrolli all olevatelt aladelt Küprose põhjaossa 1 014 340 Küprose kreeklast (aasta varem 646 569) ja 486 040 Küprose kreeklastele kuuluvat sõidukit (aasta varem 267 467), samas kui Küprose põhjaosast valitsuse kontrolli all olevatele aladele liikus 1 076 667 Küprose türklast (aasta varem 1 140 682) ja 417 629 Küprose türklastele kuuluvat sõidukit (aasta varem 435 882) . Eraldusjoone ületanud Küprose kreeklaste arvu märkimisväärset suurenemist ja eraldusjoone ületanud Küprose türklaste arvu mõningast vähenemist seostati peamiselt sellega, et Türgi liiri väärtus euro suhtes 2018. aastal vähenes.

Nõukogu määrus (EÜ) nr 866/2004 ühinemisakti protokolli 10 artiklis 2 sätestatud korra kohta (edaspidi „eraldusjoone määrus“) jõustus 1. mail 2004. Selles määratakse kindlaks tingimused, mille alusel kohaldatakse ELi õiguse sätteid isikute, kaupade ja teenuste liikumise suhtes üle eraldusjoone, mis eraldab seda Küprose Vabariigi ala, mis ei ole valitsuse tegeliku kontrolli all, sellest alast, mis on tema kontrolli all. Kõnealuste õigusnormide mõjususe tagamiseks laiendati nende kohaldamist nimetatud alade ja Ühendkuningriigi idapoolse suveräänse baasipiirkonna vahelise piirini .

Küprose türgi kogukond kohaldas endiselt kaubanduskorraldust, milles põhimõtteliselt kopeeritakse eraldusjoone määruses sätestatud piiranguid. Küprose türklaste sidusrühmad märkisid, et selle peamine põhjus on kohalike ettevõtjate kaitsmine. Seda korda ei rakendata siiski päris järjekindlalt.

Kuigi kaupade liikumine valitsuse kontrolli all olevatelt aladelt Küprose põhjaossa ei kuulu eraldusjoone määruse kohaldamisalasse, on sellise kaubanduse maht Küprose kaubandus-tööstuskoja andmetel pisut vähenenud (14,3 %, 2017. aasta 1 343 524 eurolt 2018. aastaks 1 151 723 eurole). Seega moodustab kaupade liikumine valitsuse kontrolli all olevatelt aladelt Küprose põhjaossa 23,7 % vastassuunas toimunud kaubavahetusest (2017. aastal 28 %).

Vastavalt Küprose türgi kaubanduskoja andmetele oli nende kaupade koguväärtus, millele olid väljastatud saatedokumendid, 5 405 121 eurot (aasta varem 5 697 695 eurot). Need arvud näitavad, et saatedokumentidega kaupade koguväärtus vähenes 2017. aastaga võrreldes 5,1 %.

Vastavalt eraldusjoone määruse artiklile 4 võib kaupu tuua väljaspool valitsuse kontrolli olevatelt aladelt valitsuse kontrolli all olevatele aladele, kui kaubad vastavad artiklis 4 sätestatud kriteeriumidele ning nendega on kaasas Küprose türgi kaubanduskoja väljastatud dokument. Vastavalt komisjoni määruse (EÜ) nr 1480/2004 artiklile 8 on Küprose türgi kaubanduskoda ja Küprose Vabariigi ametiasutused edastanud kord kuus andmeid selliste kaupade liigi, koguse ja maksumuse kohta, mille kohta olid väljastatud saatedokumendid.

Pergamose külas ja selle lähistel on neli n-ö mitteametlikku piiripunkti, mida kasutavad kohalikud elanikud ja talunikud ning mida on eriti raske kontrollida. Nagu eelmistes aruannetes märgitud, põhjustavad need mitteametlikud piiripunktid endiselt probleeme ja neile tuleks leida sobiv lahendus, mis oleks kooskõlas 2003. aasta ühinemisakti protokolli nr 3 artikli 5 lõikega 2 . Suveräänse baasipiirkonna ametnikud märkisid, et töötajaid on vajaduse korral võimalik kiiresti saata piirkondadesse, kus toimuvad ebaseaduslikud piiriületused.

Küprose põhjaosast idapoolse suveräänse baasipiirkonna kaudu saabuvate ebaseaduslike rändajate arv suurenes. 2018. aastal peeti pärast eraldusjoone ületamist kinni 18 ebaseaduslikku rändajat. Eraldusjoont ei lubatud ületada 1 248 isikul, kellest enamik (277) olid Türgi kodanikud. Kooskõlas Küprose Vabariigi ühinemisakti protokolli nr 3 asjakohaste sätetega keelasid idapoolse suveräänse baasipiirkonna ametiasutused eraldusjoont ületada USAst, Ukrainast, Venemaalt, Argentinast ning Bosniast ja Hertsegoviinast pärit välismaalastel, kes saabusid Küprose põhjaosa kaudu. Need isikud suunati väljaspool idapoolset suveräänset baasipiirkonda asuvatesse piiripunktidesse, et nad läbiksid Küprose Vabariiki sisenemise nõuetekohase kontrolli.

Kahe kogukonna esindajad kohtusid korrapäraselt ÜRO egiidi all tegutsevas kuritegevust ja kuritegevusega seotud küsimusi käsitlevas tehnilises komitees. Nimetatud komitee laiendusena jätkasid kaks kogukonda nn ühise sideruumi kasutamist, mis on kriminaalasjades teabevahetusfoorumiks.

Küprose Vabariigi tolli- ja aktsiisiamet küsis komisjonilt, kas konteiner, mis sisaldas lahustina deklareeritud ainet ja mis oli üle eraldusjoone viidud, vastab eraldusjoone määruse artikli 4 lõike 1 kohastele päritolukriteeriumidele. Pärast selle teema analüüsimist teatas komisjon tolliasutustele, et segu vastab artikli 4 lõike 1 tingimustele. Komisjoni järelduste kohaselt oli aga ühtlasi äärmiselt tõenäoline, et oli rikutud määruse (EÜ) nr 1272/2008 (mis käsitleb ainete ja segude klassifitseerimist, märgistamist ja pakendamist) sätteid, sest konteiner ei vastanud ohtlike ainete märgistamise eeskirjadele. Komisjon jagas oma hinnangut Küprose türgi kaubanduskojaga, kes teavitas tootjat eeskirjadest, mida selliste toodetega kauplemise suhtes kohaldatakse.

2.4. Kaupade liikumisel esinevad takistused ja raskused

Eraldusjooneülese kaubanduse takistused on endiselt olemas ning see on komisjoni ja Küprose türgi ettevõtjate arvates ka piiratud kaubandusmahu põhjus.

Nagu märgitakse eelmistes aruannetes, ei ole ikka veel lahendatud valitsuse kontrolli all olevatele aladele minekuks piiri ületavate Küprose türklaste tarbesõidukite küsimus ja praegu ei saa Küprose türklaste üle 7,5 tonni kaaluvad tarbesõidukid ületada eraldusjoont, kui neil ei ole Küprose Vabariigi väljastatud, täielikult ELi õigustikuga kooskõlas olevaid dokumente. Küprose Vabariigi ametiasutused on komisjonile teatanud, et nad on võtnud meetmed, mis lihtsustavad Küprose türklaste jaoks tehnoülevaatuse kontrollikaartide ja kutselise autojuhi lubade saamise protsessi. Komisjon on veendunud, et selle küsimuse lahendamine aitaks kaubandusmahtu oluliselt suurendada, sest seeläbi lihtsustataks kaupade vedamist. Lisaks aitaks see tugevdada kontakte Küprose ettevõtjate vahel ning aitaks seega oluliselt kaasa kahe kogukonna vastastikuse usalduse suurendamisele. Sellest tulenevalt hindab komisjon võimalikku ELi toetust transpordiohutusele.

Nagu varasemates aruannetes teatatud, ei luba Küprose Vabariigi ametiasutused üle eraldusjoone töödeldud toiduaineid ega toiduga kokkupuutuvaid materjale, tuues põhjuseks tervishoiuteenistuse mure Küprose põhjaosas kasutatavate tootmisprotsesside asjus. Aruandeperioodil kinnitas komisjon Küprose Vabariigile, et kohaldatava õigusraamistiku kohaselt on nende toodete liikumine üle eraldusjoone lubatud ning Küprose Vabariigi ametiasutused ei tohiks neid keelustada. Kuigi Küprose Vabariigi ametiasutused võivad kooskõlas eraldusjoone määrusega võtta piiripunktides toodetest lisaanalüüside jaoks proove, ei tohiks nad takistada kõikide töödeldud toiduainete ülevedu. Komisjon tegi ettepaneku rakendada mehhanismi, millega hõlbustatakse töödeldud toiduainete ja toiduga kokkupuutuvate materjalide ülevedu, võttes samal ajal arvesse täiendavaid ohutuskaalutlusi. Käesoleva aruande koostamise ajaks polnud toimunud edasisi arutelusid, mida komisjon lahenduse leidmiseks nõudis. Komisjon tunneb endiselt muret eraldusjoone määruse nõuetekohase rakendamise üle ja kaalub, kuidas selle küsimusega edasi tegeleda.

Nagu varasematelgi aastatel, teatasid Küprose türgi ettevõtjad endiselt raskustest valitsuse kontrolli all olevatel aladel asuvate kaupluste varustamisel oma kaupadega ning oma kaupade ja teenuste reklaamimisel valitsuse kontrolli all olevatel aladel; see aga takistab kaubandust. Kauplejad teatasid endiselt Küprose kreeklaste vastumeelsusest osta Küprose türklaste tooteid. Samuti märgiti ära, et mõlema kogukonna ettevõtjad seisavad teise kogukonnaga ärisuhete sõlmimisel silmitsi arvukate haldusprobleemidega. Mõlema poole ettevõtjatel peab olema vabadus luua oma äri vajadustel põhinevaid kaubandussuhteid.

2.5. Salakaubavedu

Salakaubavedu oli endiselt laialt levinud, kajastades raskusi üle eraldusjoone toimuva ebaseadusliku liikumise kontrollimisel.

2018. aastal konfiskeeris Küprose Vabariik salakaupu 1 711 korral (aasta varem 1 334 korral). 2018. aastal suurenes Küprose Vabariigi poolt eraldusjoonel konfiskeeritud sigarettide ja rullimistubaka kogus: konfiskeeriti 469 870 sigaretti ja 587 513 g rullimistubakat (aasta varem 203 290 sigaretti ja 440 259 g rullimistubakat). Seda märkimisväärset suurenemist seostati Türgi liiri väärtuse vähenemisega euro suhtes 2018. aastal. Märkimisväärselt suurenes ka intellektuaalomandi õigusi rikkuvate kaupade ebaseaduslik üle piiri toimetamine – 45 % võrreldes 2017. aastaga. Muude konfiskeeritud kaupade hulka kuulusid alkohol, pestitsiidid, põllumajandustooted ning loomsed saadused ja piimatooted. Esimese astme kohtus hakati arutama ühte salakaubaveoga seotud kohtuasja. Väikestes kogustes sigarettide salakaubaveo juhtumite korral määrati tavaliselt halduskaristus ja kaup konfiskeeriti.

2018. aastal registreerisid idapoolse suveräänse baasipiirkonna ametiasutused salakauba konfiskeerimiste arvu suurenemise piirkonnas; toimus 555 konfiskeerimist, 2017. aastal 432. Nagu 2017. aastal, olid ka nüüd kõige sagedamini konfiskeeritud kaupade hulgas sigaretid ja rullimistubakas.

Puhvertsoonis asuva Pyla küla türklastest elanikkonna traditsioonilise varustamisega (eraldusjoone määruse artikli 4 lõige 10) seoses jälgisid ja registreerisid baasipiirkonna ametiasutused ehitusmaterjalide, kala, sigarettide jne koguseid.

2.6. Kaubanduse soodustamine

Komisjon otsis jätkuvalt võimalusi eraldusjooneülese kaubanduse elavdamiseks.

2015. aasta juulis võttis komisjon vastu ettepaneku eraldusjoone määruse muutmiseks. Ettepaneku eesmärk on kehtestada viis, kuidas kohaldada määruse (EL) nr 1151/2012 kohaselt registreeritud nimetusega hõlmatud kaupade kontrollimehhanismi Küprose Vabariigi nendel aladel, mis ei ole Küprose Vabariigi valitsuse tegeliku kontrolli all . Kõnealust ettepanekut ei olnud aruandeperioodi lõpuks veel vastu võetud. Ettepanek põhines ühisseisukohal Halloumi/Hellimi juustu käsitleva ajutise lahenduse suhtes, mida rakendatakse kuni Küprose taasühinemiseni ja milleni jõuti president Junckeri juhtimisel tema Küprose visiidi ajal 16. juulil 2015 .

Et hõlbustada värske kala ülevedu, pikendasid Küprose Vabariigi ametiasutused Agios Dhometiose piiripunktis lahtiolekuaegu värske kala veterinaarkontrolli jaoks. Kontroll toimub tööpäeviti kella 7.30 ja 15.00 vahel (kontrolli lõpp).

Samuti väljendas Küprose türgi kaubanduskoda üldist huvi kõigi elusloomade ja loomsete saadustega kauplemise keelu tühistamise vastu, kui need saadused vastavad ELi eeskirjadele ja nõuetele. Küprose Vabariik on korduvalt väljendanud valmisolekut uurida võimalust laiendada nende kaupade nimekirja, mis võivad liikuda üle eraldusjoone valitsuse kontrolli all olevatele aladele.

Komisjon julgustab ettevõtjaid kasutama ärivõimalusi ning avaldab Küprose kaubandus-tööstuskojale ja Küprose türgi kaubanduskojale tunnustust suurte jõupingutuste eest.

2.7. Liidu kaubad, mis viidi tagasi Küprose Vabariigi valitsuse tegeliku kontrolli all olevatele aladele pärast seda, kui need olid liikunud läbi alade, mis ei ole valitsuse tegeliku kontrolli all

Küprose Vabariigi ametiasutused on teatanud, et 3 093 eset on viidud tagasi valitsuse kontrolli all olevatele aladele pärast seda, kui need olid liikunud läbi alade, mis ei ole valitsuse kontrolli all. Märgiti, et selline liikumine toimub sujuvalt ning suurem osa sellest toimub Kato Pyrgose-Karavostasi ja Astromeritise-Zhodia piiripunktide kaudu.

2.8. Eraldusjoont ületavate isikute isiklikus pagasis sisalduvad kaubad